‘แบงก์อิสลาม’พร้อมอ้าแขนรับไล่ดูดลูกค้าบัตรเครดิตซุกใต้ปีก
ธนาคารอิสลามฯ ส้มหล่น รอตั้งรับลูกค้าไม่เข้าข่ายหนี้รีไฟแนนซ์หนี้บัตรเครดิตของรัฐบาลเข้าค่าย
21 ส.ค. 2554

ธนาคารอิสลามฯ ส้มหล่น รอตั้งรับลูกค้าไม่เข้าข่ายหนี้รีไฟแนนซ์หนี้บัตรเครดิตของรัฐบาลเข้าค่าย
นายก่อเกียรติ วงศ์อารี ผู้ช่วยกรรมการผู้จัดการ กลุ่มพัฒนาเศรษฐกิจและสังคม ธนาคารอิสลามแห่งประเทศไทย เปิดว่า แม้ว่าธนาคารมีเป้าหมายรับรีไฟแนนซ์ลูกหนี้บัตรเครดิตในโครงการของรัฐไว้ 1,000 ล้านบาท แต่ธนาคารมีโครงการสินเชื่อรีไฟแนนซ์บัตรเครดิตมารองรับเพิ่มเติม
นายก่อเกียรติ กล่าวว่า การรับโครงการรีไฟแนนซ์บัตรเครดิตตามนโยบายรัฐจะไม่กระทบกับธุรกิจเดิมของธนาคาร แต่น่าจะเป็นผลดีกับธนาคารที่จะอาศัยช่องทางนี้ประชาสัมพันธ์สินเชื่อรีไฟแนนซ์บัตรเครดิตของธนาคารเพื่อรองรับลูกค้าที่ไม่เข้าเงื่อนไขที่ทางการกำหนด เช่น วงเงินไม่เกิน 3 แสนบาท จะต้องยกเลิกบัตรเครดิตทั้งหมด และรับรีไฟแนนซ์หนี้ที่มียอดค้างชำระไม่เกิน 30 วัน นั่นหมายความว่าเป็นลูกหนี้ดี แต่ส่วนใหญ่ลูกหนี้ที่มีปัญหาคือ ลูกหนี้ที่ไม่มีความสามารถในการชำระหนี้
อย่างไรก็ตาม เมื่อเปรียบเทียบสินเชื่อรีไฟแนนซ์บัตรเครดิตของธนาคารอิสลามฯ จะคิดอัตรากำไรที่ระดับ 14.5% แม้ว่าดอกเบี้ยจะสูงกว่าโครงการของรัฐที่คิดอัตราดอกเบี้ย 10% แต่ธนาคารอิสลามฯ ก็มีเงื่อนไขที่ผ่อนปรนกว่า เช่น สามารถที่จะผ่อนได้นานถึง 6 ปี ขณะที่โครงการรัฐให้ผ่อนชำระแค่ 3 ปี ซึ่งทำให้ภาระการผ่อนต่องวดน้อยกว่า
นอกจากนี้ ยังมีการกำหนดวงเงินการรับรีไฟแนนซ์ไว้สูงกว่า ไม่ได้กำหนดตายตัว ดังนั้นเป็นโอกาสที่ธนาคารจะขยายฐานลูกค้าได้
ปัจจุบัน ธนาคารอิสลามฯ มีพอร์ตสินเชื่อรีไฟแนนซ์ทั้งหมดประมาณ 3,000 ล้านบาท โดยมีหนี้เสียน้อยมากไม่ถึง 1%
ทั้งนี้ จากการตรวจสอบข้อมูลบัญชีสินเชื่อบัตรเครดิตที่เข้าข่ายเงื่อนไขโครงการรีไฟแนนซ์หนี้บัตรเครดิตคือ วงเงินไม่เกิน 3 แสนบาท และมีการค้างชำระไม่เกิน 30 วัน พบว่ามีอยู่จำนวน 11.6 ล้านบัญชี จากจำนวนบัญชีทั้งหมด 12.2 ล้านบัญชี ในจำนวนนี้เป็นเป็นผู้ชำระขั้นต่ำ 10% หรือประมาณ 5 ล้านบัญชี คิดเป็นสัดส่วน 6.75% ของยอดหนี้คงค้างประมาณ 1.52 แสนล้านบาท
นายสถิตย์ ลิ่มพงศ์พันธุ์ ประธานกรรมการธนาคารกรุงไทย กล่าวว่า การรับรีไฟแนนซ์ลูกค้าที่ถือบัตรเครดิตจะกดดันให้ธนาคารหันมาลดดอกเบี้ยให้กับลูกค้ามากขึ้น